text: Produktionsskole til V: Fjern ikke elevernes løn
  10 september 2016 kl. 12.19
  Produktionsskoleelever skal ikke have løn under uddannelse, men i stedet SU, foreslår Venstre i sit udspil til finanslovsforhandlingerne. Det møder stor kritik.
  I et udspil til finanslovsforhandlingerne, forslår Venstre, at eleverne på landets produktionsskoler skal have SU i stedet for den løn, som de modtager i dag.
  Bjarne Bonvang, forstander på Kolding Produktionsskole: "Hvis man kommer, deltager og gør et aktivt stykke arbejde, så får man sin løn, hvis ikke man gør, så bliver man trukket i sin løn, det har en rigtig god effekt"
  Dette udspil er ikke populært på Kolding Produktionsskole, som netop ser lønnen, som en pædogisk redskab til at hjælpe de unge med deres skolegang.
  - Hvis man kommer, deltager og gør et aktivt stykke arbejde, så får man sin løn, hvis ikke man gør, så bliver man trukket i sin løn, det har en rigtig god effekt, siger Bjarne Bonvang, der er forstander på Kolding Produktionsskole.
  Han kalder ydelsen for et pædagogisk hjælpemiddel på skolerne, der har med unge at gøre, der har haft svært ved at følge en normal skolegang.
  Marie Rømer er en af dem, hun er elev på Kolding Produktionsskole. Her har hun lært at møde til tiden.
  - Jeg er blevet rigtig mødestabil. Jeg føler, at jeg laver noget, som folk gerne vil have, og det gør mig glad, siger hun om at udføre et stykke arbejde, som hun bliver belønnet for.
  Det er den løn, som regeringen nu vil erstatte med de normale SU-takster.
  - Jeg håber og tror ikke på, at det her påvirker optagelserne på produktionsskolerne, men jeg må holde fast i, at jeg ikke synes, det er i orden, hvis man bare fortsætte med at give en højere ydelse, hvis man vælger den vej, og en lavere ydelse til dem, der vælger den kombinerede ungdomsuddannelse, siger Anni Matthiesen (V) til TV SYD.
  Det møder stor kritik hos Socialdemokraten, Christian Rabjerg Madsen fra Kolding.
  - Produktionsskolen adskiller sig fra den øvrige skoleverden ved, at det faktisk er et arbejde, man udfører. Man kommer her for at lære, hvordan det er på en arbejdsplads, derfor er lønnen det vigtige element og et pædagoisk redskab, siger Christian Rabjerg Madsen (S).
  Forslaget om SU til produktionsskolerne er endnu ikke vedtaget, men skal forhandles færdigt i løbet af efteråret.
  